BANPU จ่ายไฟโซลาร์ญี่ปุ่น 20 MW ตั้งเป้าปี 68 กำลังผลิต 6,100 MW
BANPU เริ่ม COD โรงไฟฟ้าโซลาร์ญี่ปุ่น กำลังผลิต 20 MW พร้อมเดินหน้าหาโอกาสลงทุนในภูมิภาคเอเชียแปซิฟิก ตั้งเป้าปี 68 ผลิตและจำหน่ายไฟฟ้าเพิ่ม 6,100 MW เน้นลงทุนตลาดที่ความต้องการใช้ไฟฟ้าสูงและมีนโยบายสนับสนุนจากรัฐบาล
BANPU เริ่ม COD โรงไฟฟ้าโซลาร์ญี่ปุ่น 20 MW พร้อมเดินหน้าหาโอกาสลงทุนในภูมิภาคเอเชียแปซิฟิก ตั้งเป้าปี 68 กำลังผลิตเพิ่ม 6,100 MW
29 พ.ย. 2564

นางสมฤดี ชัยมงคล ประธานเจ้าหน้าที่บริหาร บริษัท บ้านปู จำกัด (มหาชน) หรือ BANPU ได้แจ้งต่อตลาดหลักทรัพย์แห่งประเทศไทยว่า โรงไฟฟ้าพลังงานแสงอาทิตย์เคเซนนูมะ ประเทศญี่ปุ่น ซึ่งบริษัท BRE Singapore Pte Ltd (BRES) ซึ่งเป็นบริษัทย่อยของ บริษัท บ้านปู เน็กซ์ จำกัด (Banpu NEXT) (BANPU และบริษัท บ้านปู เพาเวอร์ จำกัด (มหาชน) ถือหุ้นใน Banpu NEXT ในสัดส่วนที่เท่ากันร้อยละ 50) ภายใต้โครงสร้างการลงทุนแบบทีเค ในสัดส่วนร้อยละ 100 ได้เปิดดำเนินการเชิงพาณิชย์แล้วเมื่อวันที่ 26 พฤศจิกายน 2564
โดยโรงไฟฟ้าดังกล่าว ตั้งอยู่ ณ จังหวัดมิยางิ มีกำลังการผลิต 20 เมกะวัตต์ ได้เข้าทำสัญญาซื้อขายไฟฟ้า กับบริษัท Tohoku Electric Power Co., Inc. เป็นระยะเวลา 19 ปี มีราคารับซื้อไฟฟ้าแบบ Feed-in-Tariff (FIT) 32 เยนต่อกิโลวัตต์ชั่วโมง โรงไฟฟ้าแห่งนี้สามารถผลิตและจ่ายกระแสไฟฟ้าให้แก่ชุมชนราว 6,000 ครัวเรือน
อีกทั้ง BANPU มีโครงการผลิตไฟฟ้าจากพลังงานหมุนเวียนทั้งในประเทศไทย ญี่ปุ่น จีน ออสเตรเลีย เวียดนาม และในภูมิภาคเอเชียแปซิฟิก โดยมีกำลังการผลิตตามสัดส่วนการลงทุนรวมทั้งสิ้น 1,074 เมกะวัตต์ ซึ่งเปิดดำเนินการเชิงพาณิชย์แล้วตามสัดส่วนการลงทุน 826 เมกะวัตต์
ทั้งนี้ บริษัทฯ ยังคงมองหาโอกาสการลงทุนอย่างต่อเนื่องในภูมิภาคเอเชีย-แปซิฟิก เพื่อให้บรรลุเป้าหมายกำลังการผลิตจากธุรกิจผลิตและจำหน่ายไฟฟ้า 6,100 เมกะวัตต์ ภายในปี 2568 โดยเน้นการลงทุนในตลาดที่มีความเติบโตของความต้องการใช้ไฟฟ้าและมีนโยบายสนับสนุนจากรัฐบาล